Onduidelikheid of Hewitt vandag gevonnis gaan word | Maroela Media
Bob Hewitt tydens 'n vorige hofverskyning.
Velakhaya Mgobhozi, woordvoerder van die Nasionale Vervolgingsgesag, het Sondag gesê die verdedigingspan het aangedui dat hulle 'n voorvonnisverslag benodig.
"Ek is nie seker of hulle dit gekry het of nie. Ons sal môre [Maandag] in die hof sien," het hy gesê.
SABC News het Sondag berig Hewitt se prokureurs het aangedui dat hulle gaan versoek dat die vonnisoplegging uitgestel moet word.
Terry Price, Hewitt se regsverteenwoordiger, het gesê dat hy eers Donderdag 'n verslag van 'n kennergetuie, wat die staat gaan roep om te getuig vir verswaring van die vonnis, ontvang het.
"Ons gaan nie gereed wees nie en ons gaan aansoek doen vir uitstel," het Price aan die SABC News gesê.
Hewitt se beplande vonnisoplegging is verlede maand ook uitgestel.
Regter Bert Bam het die saak tot 18 Mei uitgestel nadat Hewitt se prokureurs 'n versoek ingedien het. Hewitt se verteenwoordiger het gesê hulle wag op 'n verslag van 'n kriminoloog wat hulle ter versagting van vonnis wil voorlê.